Asociácia zamestnávateľských zväzov a združení SR

Materiály na rokovanie 
HSR SR  dňa 27. októbra 2008
									č. 2)
Stanovisko
k Návrhu na ratifikáciu Európskej sociálnej charty (revidovanej) 
Rady Európy z roku 1996 Slovenskou republikou

Všeobecne k návrhu :
Európska sociálna charta (revidovaná) Rady Európy z roku 1996 je multilaterálna medzinárodná zmluva prezidentskej povahy. Slovenská republika je viazaná Európskou sociálnou chartou Rady Európy z roku 1961 (Oznámenie Ministerstva zahraničných vecí SR č. 329/1998 Z. z.), ako aj Dodatkovým protokolom k Európskej sociálnej charte Rady Európy z roku 1988 (Oznámenie Ministerstva zahraničných vecí SR č. 330/1998 Z. z.).
	Programové vyhlásenie vlády SR z augusta 2006 v 3. časti Sociálna oblasť uvádza – „Vláda v súvislosti s revidovanou Lisabonskou stratégiou Európskej únie bude presadzovať dodržiavanie sociálnych práv tak, ako vyplývajú z Európskej sociálnej charty; v tejto súvislosti preskúma možnosti ratifikovania revidovanej Európskej sociálnej charty a Európskeho zákonníka sociálneho zabezpečenia“.
	Návrh je spracovaný podľa Plánu práce vlády SR na rok 2007 a na základe žiadosti Ministerstva práce, sociálnych vecí a rodiny SR predseda vlády opätovne súhlasil s novým termínom splnenia úlohy.
Európsku sociálnu chartu (revidovanú) Rady Európy z roku 1996 (ďalej aj „charta“) podpísal v Štrasburgu v mene vlády SR bývalý minister práce, sociálnych vecí a rodiny SR pán Peter Magvaši 18. novembra 1999 s výhradou ratifikácie.
	Charta je medzinárodná zmluva prezidentskej povahy, ako aj medzinárodná zmluva o ľudských právach a základných slobodách a tiež medzinárodná zmluva, ktorá priamo zakladá práva alebo povinnosti fyzických osôb alebo právnických osôb a ktorá má prednosť pred zákonmi v súlade s článkom 7 odsekom 5 Ústavy Slovenskej republiky.
Stanovisko :
AZZZ SR nesúhlasí s ratifikáciou predloženého dokumentu vzhľadom k tomu, že  :
-	Súčasná nepriaznivá ekonomická situácia vo svete s reálnymi vplyvmi a dopadmi aj na situáciu v Európe a na Slovensku nedáva záruky na bezproblémový hospodársky vývoj v nasledujúcich rokoch, preto máme za to, že je potrebné ponechať Slovenskej republike možnosť v prípade potreby pružne reagovať na aktuálne hospodársku a sociálnu situáciu, a to aj prípadnou zmenou zákonov v oblastiach, ktorú upravujú jednotlivé ustanovenia charty, čo by v prípade prijatia charty nebolo možné v prijatých ustanoveniach po dobu najmenej 7 rokov, nakoľko riadne ratifikovaná charta je medzinárodnou zmluvou, ktorá stojí v právnom poriadku SR nad zákonmi prijímanými Národnou radou SR;
Charta je medzinárodná zmluva prezidentskej povahy, ako aj medzinárodná zmluva o ľudských právach a základných slobodách a tiež medzinárodná zmluva, ktorá priamo zakladá práva alebo povinnosti fyzických osôb alebo právnických osôb a ktorá má prednosť pred zákonmi v súlade s článkom 7 odsekom 5 Ústavy Slovenskej republiky.
-	Ani ekonomicky vyspelejšie štáty než je Slovenská republika nie sú a ani neplánujú byť Revidovanou chartou viazané. Revidovanú chartu neratifikovala žiadna z krajín V4 (ČR, Maďarsko, Poľsko Slovensko), neratifikovalo ju ďalších 11 krajín Európskej únie a ďalších krajín 10 krajín Európy nepatriacich do Európskeho spoločenstva. Medzi štáty, ktoré Revidovanú chartu neratifikovali (uvedomujúc si závažnosť takéhoto kroku pre ekonomickú situáciu krajiny) pritom patria aj štáty z oveľa vyspelejším hospodárstvom (Nemecko, Dánsko, Luxembursko, Rakúsko, Veľká Británia, Švajčiarsko), než akou je Slovenská republika. 
Záver :
AZZZ SR neodporúča predložiť materiál na ďalšie legislatívne konanie